## Pravilnik o iskaznici turističkog vodiča

### NN 50/2008 (30.4.2008.), Pravilnik o iskaznici turističkog vodiča

# MINISTARSTVO TURIZMA

**1687**

Na temelju članka 32. stavka 2. Zakona o pružanju usluga u turizmu (»Narodne
novine« broj 68/07), ministar turizma donosi

## PRAVILNIK

### O ISKAZNICI TURISTIČKOG VODIČA

Članak 1.

Ovim Pravilnikom propisuje se oblik i obrazac iskaznice turističkog vodiča, te
način njenog izdavanja i uporabe.

Članak 2.

(1) Iskaznicu turističkog vodiča izdaje ured državne uprave u županiji, odnosno
upravno tijelo Grada Zagreba nadležno za poslove turizma (u daljnjem tekstu:
nadležni ured) u postupku izdavanja odobrenja za pružanje usluga turističkog
vodiča sukladno članku 27. Zakona o pružanju usluga u turizmu.
(2) Evidenciju o izdanim iskaznicama vodi nadležni ured i Ministarstvo turizma.

Članak 3.

(1) Iskaznica turističkog vodiča je pravokutnog oblika veličine 86 x 54 mm (smart
kartica).
(2) Prednja strana iskaznice sadrži naziv »REPUBLIKA HRVATSKA, MINISTARSTVO
TURIZMA« i »REPUBLIC OF CROATIA, MINISTRY OF TOURISM« s utisnutim grbom
Republike Hrvatske ispod čega piše »TURISTIČKI VODIČ« i »GUIDE«, a dalje ispod
označen prostor u koji se upisuje ime i prezime turističkog vodiča, te broj
iskaznice. Na lijevoj strani nalazi se prostor za fotografiju turističkog vodiča
veličine 25 x 20 mm, ispod kojeg se nalazi znak hrvatskog turizma.
(3) Na poleđini iskaznice označen je prostor u koji se upisuje, sukladno
rješenju o odobrenju za pružanje usluga turističkog vodiča, područje (županija,
Grad Zagreb) na kojem će turistički vodič pružati usluge turističkog vodiča,
jezik/jezike na kojima će turistički vodič pružati svoje usluge, naziv nadležnog
ureda koji je izdao rješenje o odobrenju i upisni broj iz Upisnika turističkih
vodiča, te datum izdavanja iskaznice.
(4) Za turističke vodiče koji su ishodili rješenje o odobrenju temeljem
položenog općeg i posebnog dijela stručnog ispita za turističkog vodiča upisuje
se naziv županije, odnosno Grada Zagreba, za koju je položen posebni dio
stručnog ispita velikim tiskanim slovima.
(5) Za turističke vodiče koji su ishodili rješenje o odobrenju temeljem
položenog samo općeg dijela stručnog ispita za turističkog vodiča u rubriku s
nazivom županije upisuje se kosa crta.
(6) Obrazac iskaznice turističkog vodiča s odgovarajućim sadržajem otiskan je uz
ovaj Pravilnik i čini njegov sastavni dio.

Članak 4.

Turistički vodič prilikom pružanja usluga turističkog vodiča mora nositi na
vidljivom mjestu iskaznicu turističkog vodiča pričvršćenu kopčom na odjeći ili
vrpci oko vrata.

Članak 5.

(1) U slučaju gubitka ili oštećenja iskaznice koje priječi njenu uporabu
turističkom vodiču se na njegov zahtjev izdaje nova iskaznica.
(2) Prije izdavanja nove iskaznice u slučaju gubitka izgubljena iskaznica mora
biti poništena objavom u »Narodnim novinama«, službenom listu Republike
Hrvatske.
(3) Prije izdavanja nove iskaznice u slučaju oštećenja iskaznice, oštećena
iskaznica se vraća nadležnom uredu, poništava i čuva u spisu predmeta.
(4) Turistički vodiči kojima je prije stupanja na snagu ovoga Pravilnika izdana
iskaznica turističkog vodiča dužni su izvršiti zamjenu iskaznice, podnošenjem
zahtjeva nadležnom uredu u roku od godine dana od dana stupanja na snagu ovoga
Pravilnika.

Članak 6.

Ovaj Pravilnik stupa na snagu 1. listopada 2008. godine.

Klasa: 011-01/08-01/45
Urbroj: 529-04-08-01
Zagreb, 24. travnja 2008.

Ministar
**Damir Bajs**, v. r.

OBRAZAC ISKAZNICE

![](dodatni/348162.gif)

Pravilnik, NN 50/2008-1687
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)